Likumprojekts

**Grozījumi Uzturlīdzekļu garantiju fonda likumā**

Izdarīt Uzturlīdzekļu garantiju fonda likumā (Latvijas Republikas Saeimas un Ministru Kabineta Ziņotājs, 2004, 14.nr.; 2009, 14.nr.; Latvijas Vēstnesis, 2009, 200.nr.; 2011, 95.nr.; 2012, 6.nr.) šādus grozījumus:

1. Izteikt 4. panta otro daļu šādā redakcijā:

„(2) Padomes 2008. gada 18. decembra regulā (EK) Nr. [4/2009](http://eur-lex.europa.eu/LexUriServ/LexUriServ.do?uri=OJ:L:2009:007:0001:01:LV:HTML) par jurisdikciju, piemērojamiem tiesību aktiem, nolēmumu atzīšanu un izpildi un sadarbību uzturēšanas saistību lietās (turpmāk — Padomes regula Nr. [4/2009](http://eur-lex.europa.eu/LexUriServ/LexUriServ.do?uri=OJ:L:2009:007:0001:01:LV:HTML)) un Hāgas 2007. gada 23. novembra Konvencijā par uzturlīdzekļu bērniem un cita veida ģimenes uzturēšanas līdzekļu pārrobežu piedziņu (turpmāk – Hāgas 2007. gada 23. novembra konvencija) noteiktos centrālās iestādes pienākumus veic Fonda administrācija. Kārtību un apjomu, kādā Fonda administrācija Padomes regulā Nr. [4/2009](http://eur-lex.europa.eu/LexUriServ/LexUriServ.do?uri=OJ:L:2009:007:0001:01:LV:HTML) un Hāgas 2007. gada 23. novembra konvencijā noteiktajos gadījumos sniedz personām juridisko palīdzību, īsteno noteiktās tiesības un centrālās iestādes funkcijas, kā arī pilda minētajā regulā un konvencijā noteiktos centrālās iestādes uzdevumus, nosaka Ministru kabinets.”

2. 5. pantā:

papildināt pirmo daļu ar 5. punktu šādā redakcijā”

„5) sadalīt termiņos šā panta otrās daļas 2. un 2.1 punktā paredzētajā gadījumā no iesniedzēja piedzenamās summas samaksu.”;

izteikt otrās daļas 4. punktu šādā redakcijā:

„4) ja nepieciešams, bez īpaša pilnvarojuma pārstāvēt tiesā un citās valsts un pašvaldību iestādēs personas, kurām saskaņā ar Padomes regulu Nr. [4/2009](http://eur-lex.europa.eu/LexUriServ/LexUriServ.do?uri=OJ:L:2009:007:0001:01:LV:HTML) vai Hāgas 2007. gada 23. novembra konvenciju ir tiesības uz juridisko palīdzību, tas ir, ārvalsts prasītājus pārrobežu uzturlīdzekļu piedziņas lietās bērnam vai citām personām (saskaņā ar Padomes regulu Nr. [4/2009](http://eur-lex.europa.eu/LexUriServ/LexUriServ.do?uri=OJ:L:2009:007:0001:01:LV:HTML) vai Hāgas 2007. gada 23. novembra konvenciju), ārvalsts prasītājus pārrobežu paternitātes noteikšanas lietās, ja prasība saskaņā ar Padomes regulu Nr. [4/2009](http://eur-lex.europa.eu/LexUriServ/LexUriServ.do?uri=OJ:L:2009:007:0001:01:LV:HTML) vai Hāgas 2007. gada 23. novembra konvenciju celta vienlaikus ar prasību par uzturlīdzekļu piedziņu bērnam, kā arī ārvalsts pieteikuma iesniedzējus lietās par ārvalsts tiesu nolēmumu par uzturlīdzekļu piedziņu bērnam vai citām personām atzīšanu vai izpildes pasludināšanu Padomes regulā Nr. [4/2009](http://eur-lex.europa.eu/LexUriServ/LexUriServ.do?uri=OJ:L:2009:007:0001:01:LV:HTML) vai Hāgas 2007. gada 23. novembra konvencijā paredzētajos gadījumos.”

3. Papildināt 7. panta otrās daļas 5. punktu aiz vārda „gadījumā” ar vārdiem „pieņem lēmumu par šā likuma 5. panta otrās daļas 2. un 2.1punktā paredzētajā gadījumā no iesniedzēja Fondam piedzenamās summas samaksas sadalīšanu termiņos”.

4. 11.1 pantā

papildināt pantu ar 2.1 un 2.2 daļu šādā redakcijā:

„(21) Ja ir pamatots iemesls, iesniedzējs var 10 dienu laikā no šā panta pirmajā daļā minētā lēmuma saņemšanas dienas lūgt Fonda administrācijai nepamatoti izmaksāto uzturlīdzekļu un par tiem aprēķināto likumisko procentu summas samaksu sadalīt termiņos, iesniedzot attiecīgu iesniegumu.

(22) Fonda administrācija septiņu dienu laikā no iesnieguma saņemšanas dienas izskata to un pieņem lēmumu par samaksas sadalīšanu termiņos vai atteikumu samaksu sadalīt termiņos. Pieņemot lēmumu par samaksas sadalīšanu termiņos, samaksas termiņš nosakāms ne ilgāks par gadu. Ja Fonda administrācija pieņem lēmumu par atteikumu samaksu sadalīt termiņos, iesniedzējam 10 dienu laikā no šā lēmuma saņemšanas dienas jāizpilda šā panta pirmajā daļā minētais lēmums. Ja šajā panta daļā noteiktais lēmuma izpildes termiņš iestājas agrāk kā saskaņā ar šā panta otro daļu noteiktais termiņš, ievērojams garākais.”;

izteikt trešo daļu šādā redakcijā:

„(3) Fonda administrācija sagatavo brīdinājumu par šā panta pirmajā daļā minētā lēmuma piespiedu izpildi un paziņo to iesniedzējam, ja:

1) iesniedzējs neizpilda šā panta pirmajā daļā minēto lēmumu 30 dienu laikā no tā saņemšanas dienas;

2) iesniedzējs ir saņēmis lēmumu par atteikumu samaksu sadalīt termiņos un šā panta 2.2 daļā norādītajā termiņā neizpilda šā panta pirmajā daļā minēto lēmumu;

3) iesniedzējs nokavējis vismaz vienu no šā panta 2.1 daļā minētajā lēmumā par samaksas sadalīšanu termiņos norādītajiem termiņiem.”

5. Papildināt pārejas noteikumus ar 7. un 8. punktu šādā redakcijā:

„7. Laika periodā no 2013. gada 1. janvāra līdz 2016. gada 31. decembrim uzturlīdzekļus no Fonda līdzekļiem uzsāktajās uzturlīdzekļu izmaksas lietās un lietās, kas uzsāktas pēc 2013. gada 1. janvāra, atbilstoši šā likuma 8. panta otrajai daļai izmaksā šādā apmērā:

1) no 2013. gada 1. janvāra līdz 2013. gada 31. decembrim par katru bērnu no viņa piedzimšanas līdz septiņu gadu vecuma sasniegšanai 35 latus un par katru bērnu no septiņu gadu vecuma sasniegšanas līdz 18 gadu vecuma sasniegšanai 40 latu, bet ne vairāk par tiesas nolēmumā noteikto, kā arī nepārsniedzot apmēru, ko noteicis Ministru kabinets atbilstoši Civillikuma 179. panta piektajai daļai;

2) no 2014. gada 1. janvāra līdz 2014. gada 31. decembrim par katru bērnu no viņa piedzimšanas līdz septiņu gadu vecuma sasniegšanai 40 latu un par katru bērnu no septiņu gadu vecuma sasniegšanas līdz 18 gadu vecuma sasniegšanai 45 latus, bet ne vairāk par tiesas nolēmumā noteikto, kā arī nepārsniedzot apmēru, ko noteicis Ministru kabinets atbilstoši Civillikuma 179. panta piektajai daļai;

3) no 2015. gada 1. janvāra līdz 2015. gada 31. decembrim par katru bērnu no viņa piedzimšanas līdz septiņu gadu vecuma sasniegšanai 45 latus un par katru bērnu no septiņu gadu vecuma sasniegšanas līdz 18 gadu vecuma sasniegšanai 50 latu, bet ne vairāk par tiesas nolēmumā noteikto, kā arī nepārsniedzot apmēru, ko noteicis Ministru kabinets atbilstoši Civillikuma 179. panta piektajai daļai;

4) no 2016. gada 1. janvāra līdz 2016. gada 31. decembrim par katru bērnu no viņa piedzimšanas līdz septiņu gadu vecuma sasniegšanai 50 latu un par katru bērnu no septiņu gadu vecuma sasniegšanas līdz 18 gadu vecuma sasniegšanai 55 latus, bet ne vairāk par tiesas nolēmumā noteikto, kā arī nepārsniedzot apmēru, ko noteicis Ministru kabinets atbilstoši Civillikuma 179. panta piektajai daļai.

8. Šā likuma grozījumi par 4. panta otrās daļas izteikšanu jaunā redakcijā un 5. panta otrās daļas 4. punkta izteikšanu jaunā redakcijā stājas spēkā vienlaicīgi ar Hāgas 2007. gada 23. novembra konvencijas spēkā stāšanos Eiropas Savienībā.”

Likums stājas spēkā 2013. gada 1. janvārī.

Tieslietu ministrs G. Bērziņš

13.06.2012. 16:44

907

D. Baha

67036838, [Daina.Baha@tm.gov.lv](mailto:Daina.Baha@tm.gov.lv)

K.Veidenbauma

67036835, [Kristine.Veidenbuma@tm.gov.lv](mailto:Kristine.Veidenbuma@tm.gov.lv)